**NOLIKUMS**

**LIEPĀJAS PILSĒTAS PAŠVALDĪBAS IESTĀDES „KULTŪRAS PĀRVALDE”**

**PROJEKTU KONKURSS KULTŪRAS NOZARES ATBALSTAM**

1. **VISPĀRĒJIE JAUTĀJUMI**

1.1.      Šis nolikums nosaka kārtību, kādā Liepājas pilsētas pašvaldības iestāde „Kultūras pārvalde” (turpmāk – KULTŪRAS PĀRVALDE) piešķir finansējumu kultūras projektiem to īstenošanai laikā no 2020.gada 15.jūnija līdz 31.oktobrim ar Ministru kabineta 2020.gada 12.marta Rīkojumu Nr.103 “Par ārkārtējās situācijas izsludināšanu” valstī noteikto ierobežojumu un to pakāpeniskas mīkstināšanas periodā (aktuālie noteikumi šeit: <https://covid19.gov.lv/>, <https://likumi.lv/ta/id/313191-par-arkartejas-situacijas-izsludinasanu> ).

1.2.      Konkursā var piedalīties kultūras projekti, kuru rezultāti ir sabiedriski nozīmīgs ieguvums Liepājas pilsētai un kuri ir piemēroti īstenošanai noteikto ierobežojumu laikā.

1.3.      Līdzekļu sadalījums projektiem tiek veikts konkursa kārtībā. Līdzekļi projektu finansēšanai tiek piešķirti no KULTŪRAS PĀRVALDES 2020.gada budžeta līdzekļiem.

1.4.      KULTŪRAS PĀRVALDES piešķirtā finansējuma apjoms vienam projektam nav mazāks par 1000 EUR (viens tūkstotis eiro, 00 centi) un nav lielāks par 3000 EUR (trīs tūkstoši eiro, 00 centi). Iesniedzējs var iesniegt neierobežotu projektu skaitu, taču kopējais piešķirtais finansējuma apjoms vienam iesniedzējam nepārsniedz 6000 EUR (seši tūkstoši eiro, 00 centi).

1.5.      Konkursam iesniegtos projektu pieteikumus vērtē konkursa komisija (turpmāk – Komisija), kuru apstiprina KULTŪRAS PĀRVALDES vadītājs.

1.6.      Konkurss tiek izsludināts plašsaziņas līdzekļos un mājas lapā [www.liepaja.lv](http://www.liepaja.lv/).

**2.** **KONKURSA MĒRĶIS UN UZDEVUMI**

2.1.      Projektu konkursa mērķis ir nodrošināt kultūras notikumu nepārtrauktību Liepājas pilsētā noteikto ierobežojumu laikā, finansiāli atbalstot kultūras projektu īstenošanu dažādās kultūras un mākslas nozarēs.

2.2.      Projektu konkursa uzdevumi ir:

2.2.1.     nodrošināt kultūras pieejamību Liepājā valstī noteikto ierobežojumu apstākļos;

2.2.2. veicināt jaunrades procesus Liepājā;

2.2.3. veicināt inovatīvas idejas kultūras norisēm klātienē, bet ņemot vērā noteiktos ierobežojumus;

2.2.4. veicināt mūsdienīgas un intelektuālas kultūrvides attīstību pilsētā;

2.2.5.     veicināt Liepājas pilsētas iedzīvotāju līdzdalību kultūras dzīves norisēs;

2.2.6. veicināt tūrisma mērķauditorijas (Latvijas iedzīvotāji, ģimenes ar bērniem) interesi par Liepāju kā brīvdienu galamērķi;

2.2.7. atbalstīt Liepājas kultūras jomas privātā sektora pārstāvjus noteikto ierobežojumu apstākļos.

**3. KONKURSA TERMIŅI**

3.1.       Šī konkursa projektu realizēšanas termiņš ir no 2020. gada 15.jūnija līdz 31.oktobrim.

3.2. Konkursa komisijai ir tiesības rosināt papildus konkursa kārtas izsludināšanu, ja šīs konkursa kārtas ietvaros netiek pilnībā sadalīts plānotais finansējums vai arī tiek rasts papildus finansējums.

**4. PRETENDENTI**

4.1.     Konkursā var piedalīties LR Uzņēmuma reģistrā reģistrētās fiziskās un juridiskās personas, kā arī fiziskas personas, kas reģistrējušās kā saimnieciskās darbības veicēji. Dalība nav atļauta pašvaldību un valsts iestādēm, pašvaldību un valsts sabiedrībām ar ierobežotu atbildību, tai skaitā publiskām atvasinātām personām.

4.2.      Viens pieteicējs konkursā var piedalīties ar neierobežotu projektu skaitu.

4.3.      Projektu konkursā var piedalīties pretendenti, kuriem nav valstij maksājamo nodokļu parādi, tai skaitā valsts sociālās apdrošināšanas iemaksu parādi, kas kopsummā pārsniedz 150 EUR, vai kuriem ir noslēgta vienošanās ar attiecīgajām institūcijām par nodokļu parādu apmaksas grafiku (izziņas un dokumentu kopijas pievienotas projekta pieteikumam). Parakstot projekta pieteikumu, iesniedzējs apliecina savu atbilstību šim punktam.

4.4.      Konkursa komisija neizskata pieteikumus no organizācijām, kas nav nokārtojušas iepriekšējās līgumsaistības ar KULTŪRAS PĀRVALDI.

**5. PROJEKTU IESNIEGŠANA**

5.1.      Konkursa nolikums un veidlapas ir pieejamas Liepājas pašvaldības mājas lapā [www.liepaja.lv](http://www.liepaja.lv/) sadaļā „Kultūra”.

5.2.       Projektu pieteikumi pēc konkursa izziņošanas iesniedzami savlaicīgi (līdz 2020. gada 28.maijam pulksten 15:00), **aizpildot elektronisko pieteikumu anketu**, kas atrodama mājas lapā – [www.liepaja.lv](http://www.liepaja.lv).

5.3.      Pretendents, iesniedzot projekta pieteikumu, apņemas ievērot šī konkursa nolikuma noteikumus.

 **6. PROJEKTA noformējums un saturs**

6.1.      Projekti iesniedzami, aizpildot elektronisko pieteikumu anketu mājas lapā [www.liepaja.lv](http://www.liepaja.lv), projekts sastāv no:

6.1.1.      aizpildītas **pieteikuma** veidlapas;

6.1.2. projekta apraksta, kas iekļauj:

6.1.2.1. projekta apraksts un ideja (kopsavilkums) - projekta būtības izklāsts, dodot atbildes uz jautājumiem – kas, kur un kad notiks;

6.1.2.2. projekta mērķis un ieguvumi;

6.1.2.3. projekta īstenošanai nepieciešamās aktivitātes;

6.1.2.4. projekta īstenošanā iesaistīto personu un organizāciju uzskaitījums un apraksts;

6.1.2.5. projekta mērķauditorija (ja iespējams, arī skaitliski), plānotie projekta rezultāti;

6.1.2.6. kā plānots informēt par projektu, sasniegt plānoto mērķauditoriju (publicitātes plāns);

6.1.3. projekta izmaksu tāmes;

6.1.4. projekta vadītāja autobiogrāfijas (CV);

6.1.5. dokumenti attiecībā nodokļu nomaksu un citi pielikumi pēc iesniedzēja ieskatiem, ja tie var sniegt papildus informāciju par iesniedzēja kompetenci vai projektu kopumā.

6.2. Iesniedzot pieteikumu, visiem projektā iesniedzamajiem dokumentiem jābūt apvienotiem vienā pfd dokumentā.

6.3.      Projektu vērtēšanas komisija var pieprasīt papildus iesniegt arī citu informāciju par projektu.

6.4. Projekta pieteicējs atbild par sniegto ziņu patiesumu.

6.5.    Projekta pieteicējam ir tiesības pirms pieteikumu iesniegšanas termiņa beigām atsaukt iesniegto pieteikumu, rakstiski par to informējot KULTŪRAS PĀRVALDI.

6.6.   Pieteikuma saturs ir ierobežotas pieejamības informācija.

**7. PROJEKTU IZSKATĪŠANAS KĀRTĪBA**

7.1.      Projektus vērtē saskaņā ar projektu pieteikumu vērtēšanas kritērijiem (2. pielikums).

7.2.      Projektus, kuri neatbilst Nolikumam, netiek vērtēti.

7.3.      Konkursa komisija lēmumu par atbalstāmo konkursa pretendentu noteikšanu pieņem komisijas sēdē, ņemot vērā vērtēšanas kritērijus.

7.4.      Lēmumu par atbalstāmo konkursa pretendentu noteikšanu konkursa komisija pieņem ne vēlāk kā 5 (piecu) darba dienu laikā pēc projektu pieņemšanas beigu termiņa.

7.5.      Konkursa komisijai ir tiesības pieaicināt ekspertus, kuriem ir padomdevēja tiesības.

7.6.      Projektu izvērtēšanas komisijas sēdes notiek bez projektu iesniedzēju klātbūtnes.

7.7.      Pēc atbilstības pārbaudes un projektu kvalitātes izvērtējuma, konkursa komisija nosaka atbalstāmos projektus. Komisija lemj par piešķiramo finansējuma apjomu katram projektam atsevišķi. Konkursa komisijai ir tiesības nepiešķirt pieprasīto finansējumu pilnā apmērā.

7.8. Konkursā prioritāri tiek atbalstīti projekti, kura realizācijā nav iesaistītas organizācijas, kas tiek finansētas no valsts vai pašvaldības budžeta.

7.9.       Izvērtējot konkursa pieteikumus, konkursa komisijai ir tiesības pilnībā nesadalīt konkursam plānoto finansējumu.

7.10.      Konkursa kārtībā finansējums prioritāri tiek piešķirts projektiem, kas nav finansēti un kurus nav plānots finansēt no citiem kārtējā gada Liepājas pilsētas pašvaldības budžeta līdzekļiem.

 **8. PROJEKTI, KURUS KONKURSĀ NEIZSKATA**

8.1.       Projektus, kas neatbilst konkursa nolikumā noteiktajam mērķim un uzdevumiem.

8.2.       Projektus, kas netiek iesniegti projektu konkursa grafikā noteiktajā termiņā.

8.3.       Projektus, kas jau ir realizēti līdz projektu konkursa noslēgumam.

8.4.       Projektus, kuru iesniedzēji nav savlaicīgi nokārtojuši līdzšinējās saistības ar KULTŪRAS PĀRVALDI.

8.5.       Projektus, kuros plānoti politiski, militāri vai dažādu reliģiju sludinoši pasākumi, vai kurus līdzfinansē politiskas organizācijas.

8.6. Finansējumu nepiešķir:

8.6.1.    ēdināšanai un kafijas pauzēm;

8.6.2. pabalstiem, prēmijām, naudas balvām un citiem līdzīgiem maksājumiem;

8.6.2.    organizāciju materiāli tehniskās bāzes papildināšanai (pamatlīdzekļu iegāde, tehniskā aprīkojuma iegāde organizācijas darbības vajadzībām, telpu remonts un citām līdzīgām lietām).

**9. KONKURSA REZULTĀTI**

9.1.      Atbildi par konkursa rezultātiem - projekta atbalstīšanu un piešķirto finansējuma summu vai pieteikuma noraidījumu, projekta pieteicējam nosūta uz projekta pieteikumā norādīto e-pasta adresi 2 (divu) darba dienu laikā pēc komisijas lēmuma.

9.2.      Ar finansēto projektu sarakstu var iepazīties interneta lapā [www.liepaja.lv](http://www.liepaja.lv/) sadaļā „Kultūra”.

 **10. FINANSĒJUMA SAŅEMŠANAS KĀRTĪBA**

10.1.   Finansējuma saņēmējam ir jānoslēdz finansējuma līgums ar KULTŪRAS PĀRVALDI par kultūras projektu konkursā piešķirtā finansējuma saņemšanu.

10.2.   Finansējuma saņēmējam līgums ar KULTŪRAS PĀRVALDI par finansējuma piešķiršanu jānoslēdz KULTŪRAS PĀRVALDES noteiktajos termiņos. Par līguma noslēgšanas termiņiem konkursa uzvarētāji tiek informēti pa e-pastu reizē ar atbildi par konkursa rezultātiem. Ja līgums minētajos termiņos netiek noslēgts, piešķirtais finansējums tiek anulēts.

10.3.   Parakstot finansējuma līgumu, finansējuma saņēmējs norāda, kā tiks izlietoti piešķirtie līdzekļi, iesniedzot paredzamo izlietojuma tāmi.

10.4.   Projekta īstenošanas termiņa izmaiņas, kā arī citi grozījumi un papildinājumi, kas radušies projekta īstenošanas gaitā, ir spēkā tikai pēc līgumslēdzēju pušu rakstiskas vienošanās.

10.5.   Piešķirtais finansējums tiek izmaksāts 5 (piecu) darba dienu laikā pēc līguma parakstīšanas.

**11. DARBĪBAS KONTROLE**

11.2.        Projekta iesniedzējs ne vēlāk kā piecu darba dienu laikā pēc finansējuma līguma parakstīšanas informāciju par plānotajiem pasākumiem ievieto mājas lapas: kalendars.liepaja.lv pasākumu kalendārā.

11.3.        Projekta iesniedzējs, kurš saņēmis finansējumu, nodrošina iespēju KULTŪRAS PĀRVALDEI pārbaudīt atbalstīto projektu gaitu.

11.4. Projekta iesniedzējs, kurš saņēmis finansējumu, nodrošina un ir atbildīgs par projekta realizāciju atbilstoši tā brīža valstī noteiktajiem ierobežojumiem un noteikumiem, kad projekts tiek realizēts.

11.5.      KULTŪRAS PĀRVALDEI ir tiesības:

11.5.1.  publicēt projekta darbības un rezultātu pārskatu vai iepazīstināt ar to masu saziņas līdzekļus;

11.5.2.  veikt aktivitāšu norišu un finanšu līdzekļu izlietojuma pārbaudi projekta realizēšanas laikā;

11.5.3. veikt finanšu līdzekļu izlietojuma pārbaudi projekta īstenošanas laikā un viena gada laikā pēc projekta īstenošanas beigām.

**12. ATSKAITĪŠANĀS KĀRTĪBA**

12.1.        Projekta iesniedzējs, kurš saņēmis finansējumu, divu nedēļu laikā pēc projekta īstenošanas beigu termiņa iesniedz KULTŪRAS PĀRVALDEI:

12.1.1.  piešķirtā finansējuma izlietojuma atskaiti (3. pielikums);

12.1.2.  realizētā projekta saturisko atskaiti (4. pielikums).

12.2.        Realizētā projekta atskaite tiek reģistrēta KULTŪRAS PĀRVALDĒ.

12.3.        Ja projekts netiek īstenots noteiktajā termiņā un atbilstoši iesniegtajam projektam vai piešķirtais finansējums netiek izlietots paredzētajiem mērķiem un tiek fiksēti finanšu pārkāpumi, KULTŪRAS PĀRVALDE ir tiesīga pieprasīt piešķirtā finansējuma atmaksu pilnā apjomā.

**13. PERSONAS DATU APSTRĀDE**

13.1.    Projektu konkursa laikā iegūto iesniedzēja personas datu pārzinis ir KULTŪRAS PĀRVALDE, un tā apstrādā tos ar mērķi izskatīt iesniegto projektu, lai finansiāli atbalstītu projektu īstenošanu dažādās kultūras un mākslas nozarēs, kā arī slēgtu finansējuma līgumu ar iesniedzēju, kura projekts tiek atbalstīts.

13.2.    Tiesiskais pamats iesniedzēja personas datu apstrādei ir KULTŪRAS PĀRVALDEI līgumisko attiecību nodibināšanai un uzdevumu izpildīšanai, ko veic sabiedrības interesēs saskaņā ar Vispārīgās datu aizsardzības regulas 6.panta 1.punkta b) un e) apakšpunktu.

13.3.    Personas datu saņēmēji ir KULTŪRAS PĀRVALDES vadītājs un kultūras projektu konkursa vērtēšanas komisija, lai apkopotu un vērtētu iesniegtos projektus.

13.4.    KULTŪRAS PĀRVALDE personas datu apstrādi veic un datus glabā ne ilgāk kā 2 gadus pēc izsludinātā konkursa noslēgšanās.

13.5.    Iesniedzējam kā datu subjektam ir tiesības:

13.5.1. pieprasīt KULTŪRAS PĀRVALDEI piekļūt iesniedzēja kā datu subjekta apstrādātajiem personas datiem, lūgt neprecīzo personas datu labošanu vai dzēšanu, iesniedzot rakstisku pamatojumu lūgumam;

13.5.2. likumā noteiktajos gadījumos lūgt personas datu apstrādes ierobežošanu, kā arī iebilst pret apstrādi.

13.5.3. iesniegt sūdzību par nelikumīgu personas datu apstrādi Datu valsts inspekcijā.

13.6.    Iesniedzējam par viņa personas datu apstrādes jautājumiem ir tiesības vērsties pie KULTŪRAS PĀRVALDES personas datu aizsardzības speciālista - kontaktinformācija: tālrunis 63422331, adrese Rožu iela 6, Liepāja, elektroniskā pasta adrese: das@liepaja.lv.